סאדה (סדרת טלוויזיה)

ממוזער|כרזת הסדרה סאדה
**סאדה** היא סדרת דרמת מתח ישראלית שנוצרה על ידי שלוש יוצרות: סמירה סרייה, התסריטאית נעה גוסקוב, ומיכל אהרוני. במרכז העלילה סיפורה של לובנא, גננת בת 55 שבעקבות מותו הפתאומי של בעלה נגררת להתמודדות עם קונפליקטים בנושאים שונים. מפעל הקפה המשפחתי שאותו ניהל בעלה עומד בסכנת סגירה ואחיה של לובנא מעוניין למכור את המפעל כדי שיוכל לשמש לפרויקט נדל"ני. אף על פי שלובנא נתקלת במכשולים הקשורים לגזענות, פערי דת ואמונה, שוביניזם וגם התמודדויות עם משפחת פשע מקומית – היא בוחרת להתמודד עימם. הסדרה משודרת החל מינואר 2026 בערוץ מַכַּאן 33 שפה הערבית וזמינה לצפייה גם ביישומון כאן BOX של כאן 11.

## עלילה
עלילת הסדרה מתמקדת בלובנא (ענת חדיד), גננת מוסלמית בת 55, שחייה משתנים בעקבות מותו הפתאומי של בעלה. לאחר התאלמנותה, מחליטה לובנא לצאת למאבק על עצמאותה ולנהל בעצמה את מפעל הקפה המשפחתי שהוריש לה המנוח.

במהלך ניסיונותיה להחזיק בעסק, היא נאלצת להתמודד עם התנגדויות מצד סביבתה השמרנית והמבנה הפטריארכלי של החברה בה היא חיה. הסדרה בוחנת נושאים של גזענות ומורכבות חברתית, ומשלבת קווי עלילה העוסקים ביחסים משפחתיים מורכבים, בהם הקשר עם בנה, שעזב את הבית לטובת חיים בתל אביב וניתק קשר עם משפחתו. לצד הדרמה המשפחתית והחברתית, משולבים בעלילה גם אלמנטים מתחום הפשע המשפיעים על ניסיונותיה של לובנא לשמר את המפעל.

## סקירת הסדרה

## הפקה
הסדרה נוצרה כשיתוף פעולה נשי בין שלוש יוצרות: השחקנית סמירה סרייה, התסריטאית נעה גוסקוב והמחזאית מיכל אהרוני. הפקת הסדרה הופקדה בידי חברת ההפקות של דנה עדן ושולה שפיגל וביים אותה אריאל בנבג'י.

הסדרה הופקה עבור תאגיד השידור הישראלי ושודרה בערוץ "מכאן 33", כחלק ממגמה של הרחבת היצירה המקורית בשפה הערבית. על אף שהיא דוברת ערבית, הופקה הסדרה בסטנדרטים של דרמות הדגל של התאגיד, תוך שילוב של אנשי מקצוע ויוצרים מהחברה היהודית והערבית כאחד.

הסדרה צולמה באתרים שונים המשקפים את חיי המגזר הערבי בישראל, ונעשה בה שימוש בשפה חזותית המשלבת אלמנטים של דרמה משפחתית קלאסית לצד מאפיינים של ז'אנר הפשע והמתח. המוזיקה והטון של הסדרה נעים בין רגעים דרמטיים קשים לבין אתנחתות קומיות, במטרה להנגיש את הסיפור האוניברסלי של עצמאות נשית גם לקהל רחב מחוץ למגזר.

## דמויות ושחקנים
### דמויות ראשיות
* **לובנא סולטאני** (ענת חדיד) גיבורת הסדרה, גננת בת 55 המתאלמנת מבעלה. היא מחליטה להיאבק על עצמאותה ולנהל את מפעל הקפה המשפחתי למרות הלחצים החברתיים והמשפחתיים.
* **אבו לובנא** (יוסף אבו ורדה) אביה של לובנא, מפקפק ביכולות הניהול של לובנא. היחיד ששמר על קשר עם נדים.
* **אבו ראמי** (הישאם סלימאן) מנהל ארגון פשע, מאוהב בלובנא ומנסה לנהל איתה את המפעל.
* **נדים** (שאדי מרעי) בנה של לובנא, שעבר להתגורר בתל אביב וניתק קשר עם המשפחה לאחר שיצא מהארון.
* **נסרין** (ראמא נסראללה): הבת של לובנא ואחות של נדים. אדוקה בדת האסלאם, רוצה להיות מורה, כועסת שאחיה יצא מהארון. נשואה לרסאן.
* **רסאן** (אדם הלון): בעלה של נסרין וחתנה של לובנא, איש עסקים כושל שמעורב בעסקי הפשע של אבו ראמי כדי להחזיר חובות.

### דמויות משנה
* ואסים - הנכד של לובנא, בנם של נסרין וע'סאן.
* **[[בן יוסיפוביץ']]**: בתפקיד מברק מזמר שמגיע לשיר ללובנא בפרק הראשון.
* **ליאור** אורי לייזרוביץ': בן זוגו של נדים, מנהל איתו קפה בתל אביב.
* **[[לבנה פינקלשטיין]]**: בתפקיד אורח/משנה.

## קישורים חיצוניים
* בן בירון בראודה, קשה לזכור מתי בפעם האחרונה ראינו דמות כזו. עצם קיומה של הסדרה הוא הישג, וואלה
* אתר הסדרה בערוץ מכאן

## הערות שוליים

קטגוריה:טלוויזיה בערבית בישראל
קטגוריה:כאן 11: תוכניות וסדרות
קטגוריה:סדרות דרמת מתח ישראליות
קטגוריה:סדרות טלוויזיה ישראליות שעלו לשידור בשנת 2026